बेटे को ट्रेनिंग दिलाने गई, खुद बन गई रनर; अब महिलाओं को दे रही फिटनेस ट्रेनिंग
मिलिए मुंबई की इंटरनेशनल मैराथन रनर क्रांति सालवी से ।  जिन्होंने साड़ी पहन कर मैराथन दौड़ लगाई ।
'कहते हैं जहां चाह, वहीं राह'... जब वो साड़ी पहनकर पहली बार मैराथन दौड़ीं तो खुद भी नहीं जानती थी कि उनका नाम गिनीज बुक ऑफ रिकार्ड्स में सुनहरे अक्षरों में एक नहीं बल्कि दो बार लिखा जाएगा। साड़ी एक ऐसा पहनावा है जो जितना खूबसूरत है उतना ही उलझने वाला भी। अधिकतर महिलाएं प्रोफेशनल लाइफ में सहूलियत के लिए वेस्टर्न लुक चुनती हैं। लेकिन मुंबई की इंटरनेशनल मैराथन रनर क्रांति सालवी ने अपना अलग ही रिकॉर्ड कायम किया है। 
पिंकाथॉन की ब्रांड एम्बेसडर क्रांति साल्वी कहती हैं- 'यूं तो हर किसी की जिंदगी में तमाम उलझनें होती हैं। लेकिन जरूरी ये है कि आप किस चीज पर फोकस करते हैं। वो चुनिए जो आप दिल से चाहते हैं। मैंने दौड़ना चुना क्योंकि मैं यही चाहती थी। दौड़ने वाले कभी हारते नहीं।
लीक से हटकर अपनी अलग राह बनाना आसान नहीं होता। मेरे लिए भी कभी नहीं था। मैं हमेशा से पढ़ाई में अव्वल रही। स्कॉलरशिप मिलती थी और खेलकूद में भी मैं बहुत अच्छी थी। बचपन में मैं अपने पंचगनी के स्कूल संजीवन विद्यालय में एथलेटिक्स में भाग लिया करती थी। इंजीनियरिंग की पढ़ाई के दौरान मुझे कुछ समय के लिए स्पोर्ट्स से दूर रहना पड़ा, लेकिन इससे स्पोर्ट्स के प्रति मेरा प्यार कम नहीं हुआ। मैंने बी। ई। इलेक्ट्रॉनिक्स किया और कंप्यूटर साइंस में मास्टर्स की डिग्री भी लीं और बहुत कम उम्र में अल्फा ग्रुप ऑफ कंपनीज़ की डायरेक्टर बन गई।
इंजीनियरिंग करते-करते ही मेरी शादी हो गई। शादी के बाद मैंने पति का बिजनेस ज्वाइन किया। घर का काम और बाहर का काम साथ नहीं हो पा रहा था। ऑफिस में कोई फिजिकल एक्टिविटी नहीं हो पाती थी इसलिए जब मैं घर आती तो 15वें फ्लोर तक सीढ़ियां चढ़ कर घर पहुंचती ताकि फिट रहूं। रोजाना इसी रूटीन से मैं जल्द ही ऊब गई इसलिए मैंने घर से ही काम करना शुरू किया। अब मैं फिटनेस पर ध्यान दे पा रही थी।
मैं जब अपने बेटे को एथलेटिक्स की ट्रेनिंग दिलाने के लिए उसे प्रियदर्शिनी पार्क (पीडीपी) ले गई, तो अन्य माओं की तरह बेटे के लौटने तक यूं ही बैठे रहने के बजाय मैंने ट्रैक ट्रेनिंग लेने का मन बनाया। मैंने कोच से इस बारे में बात की, तो उन्होंने भी हामी भर दी और एक बार फिर स्पोर्ट लव ने मेरी लाइफ में एंट्री ली।
'मुंबई रोड रनर' का 4 साल तक लगातार बेस्ट रनर अवॉर्ड
मैंने 2012 में मुंबई मैराथन 21Km दौड़ में भाग लिया और टॉप 5 महिलाओं में मेरा नाम शुमार था। इसके बाद मैंने फुल मैराथन (42. 2 Km) दौड़ने का फैसला किया और इसके लिए तैयारी शुरू कर दी। 2013 में मैंने पहला फुल मुंबई मैराथन पूरा किया और विनर पोजीशन हासिल की। इसके बाद तो मेरे मन में दौड़ने की ऐसी लगन लगी कि मैंने देशभर में कई मैराथन में हिस्सा लिया, उसके बाद मैंने कभी पीछे मुड़कर नहीं देखा।
बर्लिन, मॉरीशस, फिलीपींस और द गोल्ड कोस्ट में दौडीं 
सबसे ख़ास बात ये है कि मेरे साथ मेरा परिवार भी मैराथन में हिस्सा लेता है। बेटे के साथ ट्रेनिंग लेने का जो फैसला मैंने लिया था, उसने मेरी ज़िंदगी बदल दी। मैं और मेरा परिवार जुलाई में होने वाले रनकेशन में भी हिस्सा लेता है, मैंने बर्लिन, मॉरीशस, फिलीपींस और द गोल्ड कोस्ट मैराथन में हिस्सा लिया है।
व्हाट्सएप ग्रुप पर फिटनेस कैंपेन से जुड़ी 200 से ज्यादा महिलाएं 
मैंने व्हाट्सएप पर महिलाओं के कई ऐसे फिटनेस ग्रुप बनाएं ताकि घर पर काम करने वाली हाउसमेकर महिलाएं भी अपने सेहत पर ध्यान दे सकें। आज मेरी मुहिम रंग ला रही है और 200 से ज्यादा महिलाएं मेरे इस फिटनेस कैंपेन से जुड़ कर इसका फायदा उठा पा रही हैं। मैं आगे भी समाज के लिए इस तरह के काम करती रहूंगी।
क्रांति के नाम दर्ज हैं ये रिकार्ड्स 
इंटरनेशनल मैराथन रनर क्रांति सालवी जी की उपलब्धियों में 'फास्टेस्ट मैराथन इन सारी' का गिनीज़ वर्ल्ड रिकॉर्ड, 14 इंटरनेशनल फुल मैराथन, 'मुंबई रोड रनर' का चार साल तक लगातार बेस्ट रनर अवॉर्ड, अल्ट्रा मैराथन (89 km) साउथ अफ्रीका, पिंकाथॉन इंडिया एम्बेसडर जैसे कई अवॉर्ड्स और जीत शामिल हैं। क्रांति जी का दौड़ का अब तक का सफर बहुत दिलचस्प और प्रेरणादायी रहा है। आगे भी उन्हें और लंबी दौड़ लगानी है।
महिलाओं को फिट और हेल्दी बनाना मेरी प्राथमिकता 
क्रांति जी का मानना है कि दौड़ ने उनकी ज़िंदगी बदल दी और उन्हें एक नई पहचान दी। क्रांति जी को अक्सर कई प्रतिष्ठित संस्थानों द्वारा आमंत्रित किया जाता है, ताकि लोग उनसे प्रेरणा ले सकें। जनवरी 2018 से क्रांति सालवी पिंकाथॉन एम्बेसडर हैं, जिसके अंतर्गत वो महिलाओं को अपनी और अपने परिवार की फिटनेस के लिए प्रोत्साहित करती हैं। इस पहल से वो देशभर के लोगों को फिट और हेल्दी बने रहने की सलाह देती हैं। क्रांति सालवी ये मानती हैं कि उन्हें जो कुछ भी समाज से मिला है, अब वो समाज सेवा के माध्यम से वो सब समाज को लौटाना चाहती हैं।
महिलाओं को मिले अवसर तो हासिल करेंगी आसमान 
'फास्टेस्ट मैराथन इन सारी' का गिनीज़ वर्ल्ड रिकॉर्ड हासिल कर क्रांति सालवी ने ये साबित कर दिया कि हमारे देश की महिलाओं को यदि सही अवसर दिया जाए, तो वो कितनी लंबी दौड़ लगा सकती हैं। सालवी ने शादी के बाद अपना करियर बनाया, घर और परिवार की जिम्मेदारी बखूबी संभाली और अपनी दौड़ से अपना और अपने परिवार का ही नहीं, देश का नाम भी रोशन किया।